<classify> Uchaguzi Mkuu wa Yanga unatarajiwa kufanyika Juni 5 mwaka huu na kusimamiwa na Shirikisho la Soka Tanzania TFF kwa mujibu wa Baraza la Michezo la Taifa BMT.Akizungumza na waandishi wa habari jana Dar es Salaam, mjumbe wa bodi hiyo Francis Kifukwe alisema uchaguzi huo utafanyika kwa mujibu wa katiba ya Yanga kama itakavyopangwa na kamati ya uchaguzi ya klabu hiyo kwa kushirikiana na bodi ya wadhamini.Awali, uchaguzi wa Yanga ulikuwa ufanyike mwaka jana lakini uliahirishwa kwa kushauriwa na serikali kwa sababu za uchaguzi mkuu. Hata hivyo uongozi huo chini ya Mwenyekiti wake Yusuf Manji umemaliza muda wake mwaka wa tatu sasa.Kama bodi tunaunga mkono uchaguzi ufanyike, lakini hatuwezi kufanya uchaguzi huo huku mechi zinaendelea, kwa sasa tunahitaji kuelekeza nguvu zetu kwenye mashindano yanayoendelea, alisema.Kifukwe hakuweka wazi ni katiba ipi itakayotumika zaidi ya kusema katiba ya Yanga.Licha ya kushindwa kuweka wazi, tayari BMT na TFF zilitangaza uchaguzi huo utafanyika kwa kutumia katiba ya Yanga ya mwaka 2010, na Baraza hilo likisema kuwa uchaguzi utasimamiwa na kamati ya uchaguzi ya TFF kwa kuwa Yanga kwa sasa haina uongozi kwani muda wao umekwisha.Kifukwe ambaye aliongozana na viongozi wengine wa bodi hiyo akiwemo Mama Shadya Karume na Mohamed Katundu alizungumzia pia maendeleo ya ujenzi wa uwanja mpya wa Yanga kuwa wamewasilisha na kukumbushia ombi la kuongezewa eneo Jangwani.Alisema wamekumbushia mchango wao wa kukamilisha master plan ya bonde la Jangwani kwa kushirikiana na Baraza la Mazingira NEMC, Jiji na Serikali ya Mkoa wa Dar es Salaam.Bodi yetu inatoa shukrani kwa aliyekuwa Mkuu wa Mkoa wa Dar es Salaam Said Meck Sadiki na meya mstaafu wa Ilala Jerry Silaa kwa juhudi na ushirikiano wao, tungependa kukumbushia na kuwasilisha ombi letu kwa Serikali ya Rais John Magufuli ambayo tunaiamini kwa sera yake ya hapa kazi tu, alisema.Katika hatua nyingine, Kifukwe aliomba wanachama wa Yanga kuendelea na utulivu na mshikamano na wakati huo huo akiupongeza uongozi wa klabu hiyo, wachezaji na benchi la ufundi kwa kuonesha kiwango kizuri katika mashindano ya ndani na yale ya kimataifa.  <topic>: MICHEZO 